De Marciniensi coenobio cartarum collectoris prologus. Calumniatorum frontem sagace industria conterimus, si ea quae in praesenti gerimus litteris mandamus, quatenus indisciplinata posteritas priorum suorum facta minime violare audeat, cum ea sub testibus cartis confirmata cognoverit. Unde nos tam praesentibus quam et futuris quaedam fieri nota volumus et posterorum memoriae tradimus quae ab antecessoribus huic loco, scilicet Marciniaco, tradita, data seu vendita esse noscuntur, quem scilicet locum pii patris Hugonis, abbatis videlicet Cluniensis, prudentia aedificavit, et suis semper donis melioravit ac beneficiis ampliavit, in quo etiam multitudinem Dei ancillarum aggregavit et ejus ac suae Genitricis servitio dedicavit, ac super eas more paterno pie et sollicite superintendit. Explicit.